يوبا التاني

يوبا تّاني ؤلا يوبا لموري لي سميتو شي مرّات ب لغالاط كاتّقرا جوبا (ب نݣليزية Juba ؤ ب لاتينية IVBA ؤلا IUBA)، هو يوبا بن يوبا بن هيمپسال (تّاني) بن ݣوضا بن مستنبعل بن ماسينيسا بن ݣايا بن زيلالسن، ماليك امازيغي موري من اصل نوميدي حكم مملكة موريطانيا شي نص قرن تقريبا، و كان عالم مهم لدرجة ان شي كتّاب داروه من افضل علماء الاغريق، و كيما ݣال ستيفن ݣسيل فيوبا شخصية مميزة ساهمات فيه بزاف تاع شّخصيات من شعوب مختلفة و عطاتنا شخصية يوبا المحبوبة. هو امازيغي الدم، يوناني الهوية، روماني التربية، لموروث تاعو بوني، و ممكن نزيدو حتا مصري-مقدوني و حيت تزوج كيليوباطرا سيليني المصرية، و كيسميه ݣسيل الافريقي الطيب. يوبا فصغرو و شّباب نتاعو. يوبا فصغرو. تّاريخ زّيادة نتاع يوبا ممضبوطش مزيان، ولكن كيتقدر بعام 50 قبل الميلاد، و هادشي حيت عارفين ان يوبا كان صغير بزاف فعام 46 قبل الميلاد، غاتكون عندو شي 5سنين اولا 7سنين فوسط فوضى الحرب. و ملي كان لواليد تاعو يوبا لّول كيتقاتل مع جيوش الرومان بقيادة قيصر خلاّ لفاميلة نتاعو فمدينة زاما و مشا لّْحرب، ولكن مقدرش يرجع حيتاش ملي نهازم قدّام رّومان قرر ينتاحر، و ملي ربح قيصر الحرب و دخل لمدينة زاما، قلب على لفاميلة نتاع يوبا لّول، و واخّا معرفناش اش دار بولاد يوبا لاخرين ولكن لّي كنعرفو هو ان قيصر خدا معاه يوبا الولد لروما و دوزو فموكب رّْباح لي تّْدار لقيصر. ملي وصل يوبا وهو باقي غير دري للقصر فروما كان غير واحد من بزاف تاع دْراري لي كان اغلبهم مشارقة جابوهوم للقصر باش يزرعو فيهم روح المواطنة رُمانية باش يكونو واجدين لخدمة رّومان ملّي غادي يولّيو حكام لبلاداتهم الاصليين، و من بين العتقاء لي كانو فلقصر رّوماني كانت كيليوباطرا سيليني لي تربات مع يوبا فنفس لقصر و غادي تولي مراتو فالسنوات الجّايّا الى جانب مراتو لوخرة ݣلافيرا. يوبا ملي كان فلقصر كان اوكتاف هو لْمكلّف بتّربية تاعو و تهلّا فيه وعطاه سمية جديدة هي كايوس يوليوس Caius Julius و لكن هاد السمية غادي يحيدها يوبا ملّي غايولي ماليك و غادي يسمي راسو ريكس يوبا REX IVBA بمعنى: الملك يوبا. شْباب نتاع يوبا. دوز يوبا طفولة عامرة بالعلم و الفن و القيم، ولّا شبعان بتّقافة اليونانية و روح لمواطنة رّومانية، و تحت عينين اوكتاف تعلم يوبا اللغة الاغريقية و اللاتينية. و ملي ولا يوبا فعمر 19 عام تقريبا، مشا مع اوكتاف للشرق فرْبيع تاع عام 31 ق. م و شارك فالحرب تماك فجنب رّومان ضد انتوني و كيليوباطرا و رجع بعد تلت سنين تقريبا فشهر غشت من عام 29 ق. م. و معروف بلّي يوبا شارك حتا ف لحرب لي وقعات فاسبانيا، فاش مشا مع الامبراطور اغسطس و بقاو فاسبانيا عامين هوما عام 26 ق. م و 25 ق. م، فاش حارب لعسكر رّوماني جيوش الاشتوريين و الكنطبريين، ومن بعد ما كملات لحرب فاسبانيا، اغسطس عطا واحد الطرف من ارض الجيتول ليوبا باش يحكمها و هادشي باش يعوض ليه الاراضي لّي كان لواليد تاع يوبا حاكمها، و محبسش هنا و لكن بعد ما مات لماليك بوݣود على يد اݣريبا، و حتا لماليك بوكوس الثاني مات بعدما وصى باش تْعطا المملكة الموريطانية -لي كانت شادّا اقصى توسع ليها- للرّومان، قرر الامبراطور يعطي دوك جّوج ممالك ليوبا باش يحكمهم، وهكدا و هكدا و فالخريف تاع سنة 25 ق. م يوبا غادي يولّي ماليك رسمي على مملكة بوغود و مملكة بوكوس الثاني و مملكة يوبا لّول. مملكة يوبا الثاني جغرافيا و سياسيا و اقتصاديا. طوبونوميا مملكة يوبا الثاني. بعدما ولى يوبا هو لماليك نتاع رقعة جغرافية واسعة من شمال افريقيا، كانت لحاجة لّولة لي دارها هي انه يوحد قبايل موريطانيا من تحت دولة وحدة بضفتين لي هوما 'موريطانيا الطنجية، و احيانا خدم القوة باش يتمكن من اخضاع القبايل، و رجع شرشال هي عاصمة طّرف الشرقي من المملكة و وليلي هي عاصمة طّرف الغربي، و بشكل عام حكم من لبحر لبيض لمتوسط حتا تفوت جنوب-غرب الصويرة بشوية، و كان حاكم حتا شي طروفا من لارض تاع الݣيتول و حتا شوية من لارض قبايل الاطولول، وهادشي كامل كان تحت لْحضية تاع رّومان. من خلال لخريطة تاع اݣريبا، غادي نقدروا نجبدو واحد ليست تاع شي مدن موريطانية كانو معروفين عند الرومان و من المرجح انهم كانو تحت حكم يوبا و لي منهم: النظام السياسي فموريطانيا. كان نظام كيشبه لتاع رّومان، كان يوبا هو لماليك لي عندو السلطة المطلقة، ولكن هادشي مكيمنعش ان الحكم كان ديمقراطي و تمثيلي-نيابي، بحيث كان مجلس بلدي كيتم لينتيخاب تاع الاعضاء من بين لمواطنين الاحرار و هكدا كل مجلس كيتكلف بتسيير مدينة وحدة. اقتصاد موريطانيا. مكاينش شك ان يوبا غادي يبني اقوى اقتصاد عرفاتو مملكة موريطانيا فݣاع التاريخ نتاعها لّي كيرجع للنص لّول من الالفية لّولا قبل الميلاد، والدليل على هادشي هو عدد الفلوس لي سكْها يوبا و لي كيتعتابر عدد هائل مقارنة بالملوك السابقين، و كثرة سك الفلوس كاتعني بلي المملكة فهاد لوقيتة عرفات رخاء اقتصادي مهم، وكان يوبا كل عام كيعطي اوامر باش تتسك عملة جديدة فيها رقم الحكم لي وصل ليها، و اكبر رقم بينات عليه الكشوفات الاثرية بحال كنز بناصا هو 48، يعني ان يوبا على الاقل حكم لمدة 48 عام. و بحكم لعلاقة صْحيحة لي كانت بين روما و شرشال و وليلي، فكانت موريطانيا هي المزود الرئيسي لروما ببزاف د المنتوجات منهم: يوبا العالم المثقف. ما كاينش شك ان يوبا كان مشهور بالمؤلفات و البحوث العلمية لي دار، حيت كان عالم موسوعي ماخلا حتا علم مكتبش فيه، لدرجة ان لمؤرخ پلينيوس لقديم ݣال عليه: " ما كاينش شك ان شّوهرة نتاع يوبا كا عالم فاتت شوهرة نتاعو كا ماليك "، وكانو لكتّاب لي كانو فزمانو و لي بعد منو كيعتابروه من اعظم علماء الاغريق بحال المؤرخ بلوتارك، واخا المؤلفات تاعو ضاعت للاسف و اغلب المؤرخين كيلوحو السبة على الحروب لي وقعات اثناء ثورة ايديمون بين الامازيغ و الديكتاتور كاليݣولا، ومن الانجازات العلمية لي كنلقاو اثار تاعها فالكتابات الرومانية: نوطات لوغاوية.